**ПОЛИТИКА ЗА ОБЕЗБЕДУВАЊЕ КВАЛИТЕТ НА АМЕРИКАНСКИОТ УНИВЕРЗИТЕТ НА ЕВРОПА – ФОН**

**(КВАЛИТЕТОТ ВО ФОКУСОТ)**

Американскиот Универзитет на Европа - ФОН во Скопје (во понатамошниот текст АУЕ - ФОН) промовира слобода, отвореност, инклузивност, автономија, како и разноликост на идеи, креативност, соработка и модернизација, со цел да биде интелектуално способна и општествено одговорна високообразовна институција, препознатлива по својот квалитет и посветеност.

Политиката за квалитет на АУЕ - ФОН претставува основа за воспоставување, проверка и унапредување на сите дејности и процеси на една сеопфатна високообразовна институција каква што е АУЕ – ФОН, во согласност со Законот за високото образование, националните стратегии за образование, Европската стратегија за универзитетите, насоките од Европската асоцијација за обезбедување на квалитет во високото образование (European Association for Quality Assurance in Higher Education - ENQA), ISO (International Organization for Standardization) - стандардите, националните прописи и принципите на болоњската декларација.

За успешно спроведување на Политиката за квалитет, АУЕ – ФОН поттикнува меѓусебна соработка на сите вработени (наставниот и ненаставниот кадар) и студентите, како и постојаната комуникација и соработка со Алумни заедницата, со другите високобразовни домашни и странски институции и стопанството. Целта на АУЕ – ФОН е преку квалитетно образование да обезбеди доверба и задоволство кај студентите, работодавците и вработените.

Политиката за квалитет на АУЕ – ФОН, која е насочена кон постојано унапредување на квалитетот на наставно-образовниот процес и научноистражувачката работа има за цел:.

* воспоставување и функционирање на организациската структура во согласност со законската регулатива;
* подигнување на квалитетот на наставата и студирањето;
* континуирано следење и подобрување на квалитетот на студиските програми;
* развивање на нови студиски програми во согласност со потребите на пазарот на трудот и развојните потреби на општеството и економијата;
* развивање заеднички студиски програми со странски универзитети;
* применување на современи методи, техники и методологија во образовниот процес согласно европските и светските трендови во високото образование, како и потребите на корисниците на високото образование;
* развивање на соработката на национално, регионално и меѓународно ниво со други високообразовни институции;
* поврзување со странски истражувачко-развојни институции за размена на искуства и стекнување нови знаења;
* вклучување во програми за мобилност на студентите, наставниот и административниот кадар;
* учество во домашни и меѓународни научноистражувачки проекти;
* унапредување на знаењето и компетенциите на наставниот и ненаставниот кадар;
* оптимално користење на материјалните и човечките ресурси;
* унапредување на квалитетот на научноистражувачката работа;
* развивање функционален систем за следење на членовите на Алумни заедницата и нивно вклучување во развојните планови на АУЕ – ФОН;
* унапредуваље на квалитетот на библиотекарските и информациските ресурси;
* унапредување на квалитетот на условите за работа, просториите и опремата;
* зајакнување на улогата на вработените и студентите во процесот на самоевалуација и оценување на квалитетот;
* континуирано следење и оценување на процесите за обезбедување квалитет.

Политиката за квалитет на АУЕ – ФОН ќе се реализира преку:

* професионален пристап во работењето и почитување на етичкиот кодекс;
* создавање на систем за обезбедување и контрола на квалитетот;
* постојана комуникација и одржување партнерски однос со корисниците на услуги што ќе доведе до исполнување на нивните барања во целост, во согласност со законските регулативи, стандардите и добрата пракса;
* подобрување на компетентноста на наставно-нучниот и административниот кадар преку континуирани обуки и вклучување во научноистражувачки проекти и меѓународни развојни програми;
* тимска работа, споделување на стекнатото знаење и можност за афирмација на секој вработен;
* учество на студентите во управувањето и одлучувањето, посебно во врска со прашањата што се од значење за квалитетот на наставата;
* континуирана соработка со стопанството;
* перманентно следење и преиспитување на поставените цели.

Органите на управување на АУЕ – ФОН обезбедуваат разбирање, примена и одржување на Политиката за квалитет. Вработените и студентите на АУЕ – ФОН одговорно ја спроведуваат политиката за квалитет и даваат предлози за подобрување на системот за воспоставување, одржување и унапредување на квалитетот.